o
Tervetuloa ohjelmaan, pastori Tomás.
Kiitos kutsusta, veli.
Te olette evankelinen pastori, eikö vain?
Aivan.
Jotain on täytynyt tapahtua, koska teistä on tullut pastori?
Kyllä.
Milloin tulitte uskoon?
Kasvoin kristityssä kodissa.
Äitini oli seurakunnan paimen ja julisti evankeliumia.
Sain kutsun palvella Herraa jo hyvin nuorena.
Kun olin kymmenvuotias, aloin julistaa Jumalan sanaa.
Palvelin äitini kanssa lähetyskentillä.
Minua koulutettiin lapsesta asti.
Olen hyvin kiitollinen, että äitini ohjasi minut tälle tielle.
Se oli rankkaa, mutta nyt käsitän, että se oli Jumalan suunnitelmaa.
Mitä muut sanoivat, kun näkivat sinun palavan intosi
julistaa evankeliumia, vaikka olit vielä lapsi?
Minut valittiin puhumaan Kuuban helluntaiseurakunnan tapahtumaan.
Kutsumukseni näkyi jo lapsena, kun leikimme veljeni kanssa.
Kuvittelimme saarnatilanteen ja leikimme julistajia.
Se vain syntyi sisimmästä.
Ihmiset kysyivät minulta: "Miten pystyt tuohon?
Missä opiskelit? Minä olen ollut yliopistossa."
Vastaan: "Jumalan sana on vaikuttanut minussa lapsesta asti."
Monet pastorit ja johtajat kysyvät: "Miten voit julistaa?"
Vastaan aina: "Se on Jumalan salaisuus".
Jumala puhuu sisimpään. Hän antaa jotain ainutlaatuista.
Eli teille annettiin mahdollisuus puhua siellä?
Siellä Kuuban helluntaiseurakunnan kokouksessa.
Minkä ikäinen olitte? - Kymmenvuotias.
Saarnasin Hesekielin kirjan 37:stä luvusta.
Siinä puhutaan kuivien luiden laaksosta.
Vielä nytkin iäkkäät papit muistavat tuon tilaisuuden,
jossa yli 500 ihmistä itki Pyhän Hengen vaikutuksesta,
kun pieni poika julisti Jumalan sanaa saarnastuolin takana.
Juuri tuota me tarvitsemme.
Lapsia, jotka Pyhä Henki on voidellut julistamaan evankeliumia.
Olen nähnyt myös omassa kodissani miten Jumala käyttää lapsia.
Mutta se ei ole kovin tavallista.
Nykyään mennään yliopistoon ja hankitaan teologinen koulutus.
Sitten voidaan puhua siitä, mitä päässä on.
Tuleeko tiedon olla päässä vai sydämessä?
Sen täytyy olla sydämessä. Voimme menettää järkemme, mutta
emme sydäntämme, jonka kautta voimme tuntea Jumalan tahdon.
Mitä eroa on pään tiedolla ja sydämellä julistustilanteessa?
Sydän on tärkeä, koska sieltä tulee herkkyys ja halu olla käytössä.
Se on vastustamaton kehotus ja selittämätön sisäinen voima.
Paavali sanoi: "Voi minua, ellen evankeliumia julista!"
Uskon, että Jumala on antanut jokaiselle lahjan palvella Häntä.
Kun 13-vuotias lapseni on sylissäni, niin rukoilen,
että myös hänestä tulisi julistaja.
Ei ole tärkeää, millainen auto tai ura hänellä on, vaan
se, että suvun perintö jatkuisi Jumalan kutsun mukaisesti.
Te tulette maasta, joka eroaa hyvin paljon Skandinaviasta.
Te tulette Kuubasta.
Kuubassa on eri mahdollisuudet julistaa evankeliumia kuin täällä.
Te kokoonnutte kodeissa, eikö vain?
Kyllä, meillä on kotiseurakuntia.
Ensimmäiset seurakunnat Kuubassa syntyivät
metodistien ja baptistien kautta.
Myöhemmin tulivat helluntaiseurakunnat.
Ennen vallankumousta rakennettiin temppeleitä ja kirkkoja.
Lähetystyöntekijöitä tuli myös.
Vuodesta 1959 lähtien hallitus päätti rajoittaa kirkkojen määrää.
Kuubassa on noin 60 kirkkokuntaa, eikä lisää voi enää perustaa.
Seurakuntia on, mutta ne ovat laittomia.
Niistä ei ole mitään mainintaa hallituksen asiakirjoissa.
Jumalan strategia on ollut kodeissa tapahtuva kirkon kasvu.
Tällä on raamatullinen perusta.
Helluntaina kristityt jakoivat omastaan ja söivät yhdessä.
He elivät kuin perhe, ja se näyttää toimivan.
Aivan. Jopa viimeinen ehtoollinen pidettiin kotona.
Ajatellaanpa kirkon tilannetta Kuubassa.
Kirkkorakennusten määrää halutaan rajoittaa, joten olette kodeissa.
Tarkoittaako se, että kirkko ei voi enää kasvaa?
Ei, vaan päinvastoin.
Kirkkorakennus tai arkkitehtuuri eivät voi kasvattaa seurakuntaa.
Nykyään Babylonian henki merkitsee suuria temppeleitä.
Temppelien rakennus ei ole paha asia,
mutta seurakunta ei perustu seiniin eikä kattoihin.
Se perustuu ihmisiin, jotka palvovat ja ylistävät Herraa.
Tämä on kuin räjähdys. Ilmiö, jota ei voi hillitä.
Mikään hallitus tai lait eivät voi pysäyttää sitä, koska
se on Pyhän Hengen työtä Kuuban kansan hyväksi.
Hallitukset ovat rajoittaneet kansaa, mutta
Jumalan armoa ei voida rajoittaa.
Jumala on täyttänyt sydämemme ja tarpeemme.
Hän on täyttänyt Kuuban kansan tyhjiön.
Vuonna 1989 Euroopassa tapahtui kommunismin romahdus.
Berliinin muuri sortui ja sen jälkeen Neuvostoliitto.
Tämä vaikutti voimakkaasti myös kuubalaisiin. Mitä sitten tapahtui?
Kyllä. Kansa joutui kärsimään.
Kuuban talous romahti, koska Neuvostoliitto kannatteli Kuubaa
taloudellisesti ja poliittisesti.
Aiemmin oli ruokaa, polttoainetta ja kulkuvälineitä.
Sitten yhtäkkiä kaikki romahti.
Ihmiset kysyivät: "Minne oikein joudumme?"
Toivo oli mennyttä, turvallisuutta ei enää ollut.
Mutta kiitos Herralle, Hän alkaa työnsä silloin
kun ihmisen rajallisuus tulee vastaan.
Kirkkoihin tuli herätys, ja Jumala alkoi parantaa kansaa.
Miten nuo ihmeparantumiset tapahtuivat?
Parantumisia tuli ihan kaikilla alueilla.
Halvaantuneet, rammat, sokeat, kuurot, mykät...
Ihmiset tulivat etsimään parantumista uskossa.
Jumala käytti tuota herätystä hyvin erityisellä tavalla.
Se ei keskittynyt kehenkään henkilöön tai kirkkokuntaan.
Se oli spontaania. Ihmiset olivat hyvin nöyriä.
Jumala alkoi toimia ilman teologisia kursseja,
mutta suurella voimalla ja auktoriteetilla siitä huolimatta.
Tapahtuiko tämä seurakunnan kokouksissa vai myös muualla?
Se alkoi temppeleissä, mutta se laajeni pian ulkopuolelle.
Ihmiset tarvitsivat jotain uutta.
Jumala täytti heidän tyhjyytensä läsnäolollaan.
Jumala ei parantanut vain fyysisesti, vaan myös sisäisesti.
Monet tulivat uskoon.
Ateistit alkoivat uskoa, että Jumala on olemassa.
Jumala ei ollut myytti tai huijaus eikä Hän tullut Yhdysvalloista.
Tuon kaiken Jumala itse vaikutti Pyhän Hengen kautta.
Eli puute näyttää ajavan ihmisiä etsimään eri asioita elämäänsä.
Se antaa Jumalalle tilaisuuden.
Taloudellinen puute ei ollut vain huono asia.
Se vei ihmiset Jumalan luokse.
Jumalalla on jokaiselle kansalle oma toimintatapansa.
Kuubassa on harjoitettu paljon noituutta.
Jumalassa on muuttava voima.
Jumala parantaa ja tekee ihmeitä.
Olemme avoimia tälle.
Mitä tapahtui, kun noituuden harjoittaja tuli uskoon?
Kerran heitimme pois noitien käyttämät taikakalut.
Autoni takakontti oli täynnä uskoon tulleiden noitien esineitä.
Nyt he ovat sanan julistajia ja palvelevat Herraa.
Ennen kuin tulin tänne kolme kuukautta sitten,
näin kun noidat yhä vielä heittävät esineitään pois.
He palvelevat Herraa seurakunnassani.
Kiitos Jumalalle. Olemme puhuneet elämästä seurakunnassa.
Oletteko perustanut kotiseurakuntia?
Kyllä. Jumala on mahdollistanut niiden perustamisen.
Jos kotiseurakunta kasvaa, alamme kutsua sitä kirkoksi.
Eli ihmisten lukumäärä vaikuttaa siihen, kutsummeko sitä kirkoksi.
Jos kokouksessa on vain enintään 25 henkilöä, se on kotiseurakunta.
Eli kirkon ja kotiseurakunnan ero näkyy vain lukumäärässä.
Mutta kaikissa keskitytään Jumalan palvontaan.
Ihmisillä on läheiset välit. He syövät yhdessä ja käyvät rannalla.
Seurakunnissa on uskonnon lisäksi sosiaalista toimintaa.
Sinne tulee paljon ihmisiä.
Eli se on uskonnollinen ja sosiaalinen keskus?
Kyllä.
Mutta nyt emme puhu uskonnosta, vaan uskosta.
Monet kuubalaiset pelkäävät mennä suuriin temppeleihin.
He eivät halua hallituksen edustajien huomaavan sitä.
Mutta he voivat pujahtaa kotiseurakuntaan ja ylistää Herraa.
Kuinka monta seurakuntaa olette perustanut?
10 kirkkoa ja 40 kotiseurakuntaa.
Kun kotiseurakunnat kasvavat, niistä tulee kirkkoja.
Kuinka monta vuotta olette ollut tässä työssä?
Kun olin 25-vuotias, aloitin pastorin tehtävät.
Olen kohta 60-vuotias.
Olen siis ollut jo kauan aikaa näissä tehtävissä.
Teen työtä iloiten. Olen saanut paljon hengellisiä lapsia Kuubassa.
Monet tervehtivät minua ja muistuttavat,
milloin saarnasin heille ja mikä aiheeni oli.
En itse muista mitä saarnasin enkä sen ajankohtaa.
Mutta kiitän Jumalaa, että voin toimia hengellisenä isänä.
Jatkamme tästä aiheesta. Oletteko naimisissa?
Kyllä. Vaimoni on Nicaraguasta.
Vuonna 1986 julistin evankeliumia Nicaraguassa. Olin naimaton.
Julistukseni oli näköjään niin väkevää,
että Jumala antoi minulle nicaragualaisen vaimon.
Hän tuli Kuubaan ja menimme naimisiin.
Meillä on kolme lasta. He ovat 20, 16 ja 13 -vuotiaita.
Teemme nykyään työtä Nicaraguassa.
Me olemme perustamassa siellä vieroituskeskusta.
Uskon, että Jumala haluaa viedä työtä Kuuban ulkopuolelle.
Se on todella mielenkiintoista.
Latinalaiseen Amerikkaan on tullut uuskommunismin aalto.
Se vaikuttaa etenkin maissa, joissa sitä erityisesti edistetään.
Venezuela, Nicaragua, Kuuba, Ecuador ja Bolivia.
Miten te uskotte tämän vaikuttavan kristittyihin?
Onko kommunismilla myönteinen vai kielteinen vaikutus?
Uskon, että saatanalla on aina sama toimintatapa.
Hän vastustaa Jumalan työtä ja seurakuntien kasvua.
Uskon, että hallituksen vasemmisto
on tullut maltillisemmaksi.
He ovat oppineet, että kirkkojen sulkeminen pahentaa tilannetta.
Mitä enemmän vastustetaan, sitä enemmän kirkko kasvaa,
koska tämä on Jumalan työtä eikä ihmisten.
Nicaraguassa ei vastusteta kirkkoa. Siellä on vapaus tehdä työtä.
Luulen, että he ovat oppineet, että kirkkoa ei pidä sulkea.
Riippumatta siitä, onko erehdytty poliittisesti vai ei,
kirkolla on tilaa toimia.
Jos hallitus antaa kirkolle tilaa, maa tulee siunatuksi.
Seurasin Nicaraguan presidentinvaalien kampanjaa.
Daniel Ortega puhui myönteisesti evankelisesta ja
katolisesta kirkosta. Hän ei halua menettää yhteyttä heidän kanssaan.
Kyllä. Kiitos Jumalalle, että hän ei tehnyt tuota virhettä.
Kansa voi siten etsiä Jumalaa. Se näkyy myös liikennevälineissä.
Kerran bussissa minulle annettiin ilmoitus seurakunnan kokouksesta.
Siellä on siunaus.
Kirkot ovat kasvaneet Latinalaisessa Amerikassa.
Kun jollakin on näky tehdä työtä kotiseurakunnissa
ja hän huomaa, että seurakunnat alkavat kasvaa.
Voivatko saatanan juonet tai jokin muu vaarantaa hänen intonsa?
Kyllä. Pelko voi olla sellainen.
Pyrimme toimimaan hillitysti kotiseurakunnissa.
Laillisissa kokouksissa on eri tilanne.
Kotiseurakunnissa ylistystä ja kokousten kestoa rajoitetaan,
jotta viranomaiset eivät voi valittaa toiminnasta.
Kotiseurakunnissa toimimme hillitymmin kuin temppeleissä.
Mutta ihmiset tulevat ilman pelkoa.
Jumalan voima vetää puoleensa emmekä
voi kieltää heidän tarpeitaan.
Meissä on Jumalan muotoinen aukko. Jos Hän ei sitä täytä, tyhjyys jää.
Ihmiset ovat huomanneet tämän.
Miten Fidel Castron jälkeen tullut Raúl Castro suhtautuu tähän?
Suhtautuminen kirkkoon on pysynyt entisellään.
Taloudellinen tilanne ei ole edistynyt.
Talous on pikemminkin supistunut.
Elintarvikkeita on niukasti.
Meillä on vihko, ja meidän täytyy merkitä ylös mitä ostamme.
Kansan varat ovat vähissä. Polttoainetta on niukasti.
Meillä on sähkökatkoksia.
Täytyy rukoilla, että Jumala antaisi johtajille ymmärrystä.
Kirkko voisi siten toimia avoimemmin ja
Kuuba voisi avautua myös muille kansoille.
Näin Kuuballe tulisi siunaus ja se voisi
nousta taloudellisesta ahdingosta ja puutteesta.
Yhdysvallat pitää Kuubaa kauppasaarrossa.
Myös se estää Kuubaa saamasta tuotteita.
Uskon, että kauppasaarto on kaksinkertainen.
Yhdysvaltojen lisäksi Kuuba pitää itseään kauppasaarrossa.
Kuuban pitäisi luopua poliittis- filosofisesta ylpeydestään.
Sekä Yhdysvaltojen että Kuuban täytyy avautua.
Monesti kun Yhdysvallat avautuu, niin Kuuba sulkeutuu.
Ylpeyden ja riidan täytyy väistyä, sillä Kuuban
kansa on joutumassa häviölle.
Näin siunaus, edistys ja kehitys tulisi koko maahan.
Jos vertaatte kirkkoa Skandinaviassa ja Kuubassa,
mitä haluaisitte sanoa meille kirkkomme tilasta?
Kontrollointi ja rajoitukset eivät ole lannistaneet uskovia,
vaan Kuuban kristityt ovat sitä vastoin kypsyneet.
Evankeliumista on täytynyt maksaa hinta.
Olemme joutuneet kokemaan, mitä on rakastaa Jumalaa
kyynelten, kivun sekä ruuan ja lääkkeiden puutteen keskellä.
Ylistyksellä on kuitenkin iso vaikutus.
Jumala on tehnyt eron uskovien ja ei-uskovien välillä.
Jumalan huolenpito näkyy meidän ilmeistämme ja vaatteistamme.
Monet ihmettelevät: "Mikä teillä uskovilla on? Onko teillä rahaa?"
Mutta Jumala on apumme.
Mitä mieltä olette Skandinavian kirkon tilasta?
Luulen, että kirkon pitäisi olla aktiivisempi ja palavampi.
Kirkosta on tullut historiallinen ja usko on liian yksityistä.
Sen pitäisi olla jämäkämpi, aktiivisempi ja palavampi.
En tiedä, mitä Jumala aikoo tehdä täällä, mutta varmasti jotain.
Skandinavia on auttanut muita taloudellisesti ja poliittisesti.
Se myös tukee lähetystyötä.
Uskon, että Jumala aikoo toimia Skandinaviassa, koska se on
auttanut Latinalaista Amerikkaa taloudellisesti eteenpäin.
Uskon, että meidän täytyy maksaa Skandinavialle takaisin
lähettämällä tänne lähetystyöntekijöitä.
Meitä kenties valmistetaan kyynelien ja vaikeuksien kautta,
jotta voimme johdattaa ihmisiä Skandinaviassa Kristuksen luokse.
Uskokaa siihen että Jumala toimii, niin Hän vaikuttaa läsnäolollaan.
Kokoonnuimme lähetysjärjestöjen johtajien kesken.
Tarkastelimme nykytilannetta.
Rukoilimme, että Jumala auttaisi meitä lähettämään
Skandinaviaan muiden maiden lähetystyöntekijöitä.
He voisivat siten auttaa meitä näkemään Jumalan mahdollisuudet.
Täällä ihmiset näkevät inhimilliset mahdollisuudet.
Eli täytyy olla teologinen koulutus ja mahdollisuus
lähteä yliopistoon, jotta saadaan hyviä tutkintoja.
Meillä on tätä, mutta meiltä puuttuu se tuli, josta puhuitte.
Olemme tässä puhuneet siitä, jotta voimme rukoilla, että
Jumala lähettäisi tänne lähetystyöntekijöitä.
Suomen lähetysjärjestöjen puolesta minä kutsun kuubalaisia ja muita
ihmisiä Latinalaisesta Amerikasta, että he tulisivat tänne.
Me tarvitsemme teitä, koska jos te tulette tänne ja voimme
toimia yhdessä, saamme kenties uuden mahdollisuuden.
Skandinavian tulisi avata portti Latinalaiseen Amerikkaan.
Rajoituksista huolimatta kirkko on meillä kasvanut suuresti.
Kirkkomme on palava, ja tarvitsemme vastavuoroisuutta.
Monet ulkomailta tulleet veljet ovat saaneet ilmestyksiä Kuubasta.
He ovat sanoneet, että Kuuban kirkon kokemat rajoitukset ja
koetukset valmistavat kristittyjä lähetystyöhön muihin maihin.
Haluaisin sanoa, että Kuuban kommunismi ei ole muuttanut minua.
Se on kääntynyt parhain päin, kuten tapahtui Joosefille.
Se ei ollutkaan paha asia, vaan hyvä.
Jumalan suunnitelmat toteutuvat politiikasta ja filosofiasta
riippumatta. Hän on Jumala.
Hienoa kuulla.
Tekeekö vaimonne työtä teidän rinnallanne?
Hän on Nicaraguassa julistamassa tällä hetkellä.
Hän on julistaja ja evankelista.
Hän oli kotiseurakunnan alkuunpanija kodissamme.
Olin Ecuadorissa julistamassa, kun hän soitti ja ehdotti
kotiseurakunnan perustamista. Ajattelin: "Hän on järjiltään".
Minulla on niin paljon työtä. Mutta kotiseurakunta toimii yhä.
Kiitos, veli. On ollut ilo olla kanssanne.
Haluaisin, että rukoilisimme tähän loppuun
Skandinavian puolesta, jotta voisimme taas tulla palaviksi.
Isä, kiitämme sinua. Rukoilemme nyt Skandinavian puolesta.
Tältä kauniilta alueelta on lähtenyt lähetystyöntekijöitä sekä
valmisteltu ja viety lähetystyötä eteenpäin.
Nyt he tarvitsevat taas Sinun armoasi, läsnäoloasi ja tultasi.
Pyydämme, että Skandinaviaan voisi tulla uusi helluntai, ja että
Pyhä Henki voisi liikkua kaikissa kirkkokunnissa ja uskovissa.
Tärkeintä ei ole teologia vaan se, kuinka monet etsivät
Jumalaa ja haluavat Jumalan muuttavan tämän maan.
Herra, poista pelon ja masennuksen henki,
itsemurhan ja riitojen henki, että perheet eivät jakautuisi.
Jeesuksen nimessä pyydämme Hesekiel 37:n mukaisesti, että
henki neljästä tuulesta puhaltaisi ja toisi elämän ja yhteyden.
Että poistaisit rajoitukset ja ylpeyden.
Ja että Skandinaviassa voisi vallita Jumalan armo ja tuli.
Täytä palvelijasi profetian, viisauden ja ilmestyksen hengellä.
Että tälle alueelle voisi tulla taas liikehdintää.
Ota heidän kykynsä ja voimavaransa käyttöösi, että
he voivat olla virvoitukseksi kaikkialla.
Että evankeliumi ja Jumalan valtakunta tulisivat korotetuiksi,
ja sato olisi moninkertainen kaikkialla maailmassa.
Siunaa pastoreita ja johtajia ja kaikkia ohjelmia.
Pyydämme, että voitelusi voisi juosta virtana sydämistämme.
Jos se ei virtaa sydämessä, se ei pääse kaduille.
Virratkoon se kaduille, koteihin ja elämiin, jotta
Skandinavia olisi taas omistettu Kristukselle.
Kiitämme sinua, Herra. Jeesuksen nimessä, aamen.
Kiitos veli, pastori Tomás, että olit kanssamme.
Suomennos: Marjaana Hänninen